钦定古今图书集成/明伦汇编/宫闱典/第003卷 > 荆川稗篇 > 《内宰》
## 钦定古今图书集成/明伦汇编/宫闱典/第003卷 > 荆川稗篇 > 《内宰》

内宰教嫔妇之法，此古今人世昏明偏全，浇淳美恶
之一大界限也。夫天下有一男子，则有一妇人，岂男
子有教，而妇人独可无教乎？故古者宫中设师傅保
姆之教，民间亦必有女师。是故祭祀宾客，礼也；《关睢》
所称；琴瑟钟鼓，乐也；《国风》诸篇，诗也；女史所记，书也。
非学何以能之？惟如是，故古者女子之盛德高识若
敬姜、孟母者，无沗于男子。故凡祭祀、宾客、丧纪，有男
子之事，则有妇人之事，非但独居骄蹇而已。是以能
上奉神灵之统，下理万物之宜也。此所谓“内宰之教”，
盖传其学于师傅保姆而教之。然亦有齿尊德卲，如
昭帝后之亲受书于夏侯胜者矣。秦汉而下，其君既
无修身齐家之学，乃以吕不韦、审食其、武三思领后
庭之事，遂使人疑而不复信。苟得人如内宰者以治
之，岂有是丑哉？以是知《周公之法》，似迂而实切也。